CELEX: 62007CA0324
Language: da
Date: 2008-11-13 00:00:00
Title: Sag C-324/07: Domstolens dom (Tredje Afdeling) af 13. november 2008 — Coditel Brabant SPRL mod Commune d'Uccle, Région de Bruxelles-Capitale (anmodning om præjudiciel afgørelse fra Conseil d'État (Belgien)) (Offentlige aftaler — fremgangsmåderne ved indgåelse — offentlige tjenesteydelseskoncessioner — koncession på drift af et kommunalt teledistributionsnet — en kommunes tildeling til et interkommunalt andelsselskab — gennemsigtighedsforpligtelse — betingelser — den koncessionsgivende myndigheds udøvelse af en kontrol med hensyn til den koncessionshavende enhed svarende til den, der føres med egne tjenestegrene)

10.1.2009   
            
            
               DA
            
            
               Den Europæiske Unions Tidende
            
            
               C 6/6
            
         Domstolens dom (Tredje Afdeling) af 13. november 2008 — Coditel Brabant SPRL mod Commune d'Uccle, Région de Bruxelles-Capitale (anmodning om præjudiciel afgørelse fra Conseil d'État (Belgien))
   (Sag C-324/07) (1)
   
   (Offentlige aftaler - fremgangsmåderne ved indgåelse - offentlige tjenesteydelseskoncessioner - koncession på drift af et kommunalt teledistributionsnet - en kommunes tildeling til et interkommunalt andelsselskab - gennemsigtighedsforpligtelse - betingelser - den koncessionsgivende myndigheds udøvelse af en kontrol med hensyn til den koncessionshavende enhed svarende til den, der føres med egne tjenestegrene)
   (2009/C 6/10)
   Processprog: fransk
   Den forelæggende ret
   Conseil d'État
   Parter i hovedsagen
   
      Sagsøger: Coditel Brabant SPRL
   
      Sagsøgt: Commune d'Uccle, Région de Bruxelles-Capitale
   
      Procesdeltagere: Société Intercommunale pour la Diffusion de la Télévision (Brutélé)
   Sagens genstand
   Anmodning om præjudiciel afgørelse — Conseil d'État — fortolkning af grundlæggende fællesskabsretlige principper (det principielle krav om ligebehandling og transparensprincippet) samt af undtagelserne fra disse principper på området for koncessioner på offentlige tjeneste — koncession på drift af et kommunalt teledistributionsnet — krav om udbud med forbehold af tilfælde, hvor den koncessionsgivende myndighed over koncessionshaveren udøver en kontrol svarende til den, som myndigheden udøver over sine egne tjenestegrene, og koncessionshaveren realiserer hovedparten af sine aktiviteter med den myndighed, der råder over den
   Konklusion
   
               1)
            
            
               Artikel 43 EF og 49 EF, ligebehandlingsprincippet, princippet om forbud mod forskelsbehandling på grundlag af nationalitet og den gennemsigtighedsforpligtelse, der følger heraf, er ikke til hinder for, at en offentlig myndighed uden udbud tildeler en offentlig tjenesteydelseskoncession til et interkommunalt andelsselskab, hvis deltagere alle er offentlige myndigheder, for så vidt som disse offentlige myndigheder fører en kontrol med dette selskab, der svarer til den, myndighederne fører med deres egne tjenestegrene, og det pågældende selskab realiserer hovedparten af sin virksomhed sammen med disse offentlige myndigheder.
            
         
               2)
            
            
               Med forbehold af den forelæggende rets efterprøvelse af de faktiske omstændigheder i forbindelse med det pågældende selskabs selvstændighed, og under omstændigheder som de i hovedsagen foreliggende, hvor afgørelserne vedrørende aktiviteterne hos et interkommunalt andelsselskab, som udelukkende ejes af offentlige myndigheder, træffes af dette selskabs vedtægtsmæssige organer, der består af repræsentanter for de deltagende offentlige myndigheder, kan den kontrol, der føres med disse afgørelser af nævnte offentlige myndigheder, anses for at gøre det muligt for disse at føre en kontrol med dette selskab, der svarer til den, de fører med deres egne tjenestegrene.
            
         
               3)
            
            
               I det tilfælde, hvor en offentlig myndighed tilslutter sig et interkommunalt andelsselskab, hvis deltagere alle er offentlige myndigheder, med henblik på at overdrage dette selskab driften af en offentlig tjeneste, kan den kontrol, som de myndigheder, der er tilsluttet dette selskab, fører med det, for at kunne betegnes som svarende til den kontrol, de fører med deres egne tjenestegrene, føres i fællesskab af disse myndigheder, som i givet fald træffer afgørelse ved stemmeflerhed.
            
         
      (1)  EUT C 211 af 8.9.2007.